Stormers laat weer bloos teen JaguaresArgieffoto (Stormer-ondersteuners op Nuweland) (Foto: ANA) ŉ Mens kan maar net kopskud oor die Stormers se vertoning Saterdagaand teen die Jaguares in Buenos Aires. Die Jaguares het met 30-25 gewen, drie drieë teenoor een gedruk en hul kans lewendig gehou om tot die uitspeelrondes deur te dring. Vir die Stormers is dit na alle waarskynlikheid neusie verby, weer die einde van die pad, al keer hulle nou terug na Nuweland om verlore aansien te probeer herwin. Ja, sal van die Stormers-ondersteuners sê, die Jaguares is niks anders nie as die Argentynse span in Superrugbytruie nie, maar wat dan van die Springbokke wat gewemel het in die Stormers-span? Hoe verduidelik jy dit as jou span, wat van die beste aanvallers agterlangs het, tot dusver net 22 drieë in 11 wedstryde kon druk? Dit is die minste van al die spanne in die reeks. Waar is die flair en vaart van die Stormers- en Westelike Provinsie-spanne van die verlede? Hoe verduidelik jy dit as jou voorspelers oorheers, maar jy steeds nie kan afrond nie? Hoe verduidelik jy dit as jy aan die einde van die wedstryd jou laaste kans om met ŉ rolmaalbeweging die wedstryd te wen, die lynstaaningooi verbrou? Die Jagaures was boonop sonder hul ysterflank Pablo Matera, wat ŉ geelkaart gekry het. Die Stormers het die Jaguares in die skrums opgefrommel, hulle het tonne besit gehad, maar kon nie afrond nie. Hulle het 124 keer verdedig, waarvan 23 verbrou is. Dis byna ŉ kwart van alle duikslae! Dit is nie maklik nie om in Buenos Aires te wen nie, want die Jaguares speel in jou gesig, boer op die onkantlyn, maak jou besit stadig, dwing jou in foute, duik jou nerwe af, en dan het hulle baie goeie aanvallers. Maar is daar nie ŉ teenvoeter vir sulke spel nie? Wat word daar Maandagoggende gesê wanneer daar video-ontleding gedoen word? Staan die afrigters pa vir die foute? Aanvaar die spelers verantwoordelikheid vir swak besluite, vrot hantering, swak dissipline? Ja, soms is ŉ mens baie krities en dalk te kras, maar dis omdat ŉ mens omgee, omdat jy weet jou span kan beter, dat ŉ nederlaag seer maak. Punte: Jaguares 30 (13) Drieë: Pablo Matera, Ramiro Moyana, strafdrie (7 punte). Doelskoppe: Domingo Miotti (2). Strafdoele: Miotti (3). Stormers 25 (9): Drie: Seabelo Senatla. Doelskop: Damian Willemse. Strafdoele: Jean-Luc du Plessis (4), Willemse (2).